**Podrobnosti k zápisu do 1. ročníka**

* Povinná školská dochádzka začína začiatkom školského roka (1. septembra),, ktorý nasleduje po dni, keď dieťa dovŕši šiesty rok veku a dosiahne školskú spôsobilosť.
* Rodič dieťaťa (matka, otec), iná fyzická osoba ako rodič, ktorá má dieťa zverené do osobnej starostlivosti alebo do pestúnskej starostlivosti na základe rozhodnutia súdu, alebo zástupca zariadenia, v ktorom sa vykonáva ústavná starostlivosť, výchovné opatrenie, neodkladné opatrenie alebo ochranná výchova **je povinný prihlásiť svoje dieťa**, ktoré **dovŕši šesť rokov veku k 31. augustu 2023 (vrátane)** a **má trvalý pobyt na území Slovenskej republiky**, na plnenie povinnej školskej dochádzky v základnej škole, **bez ohľadu na to, či dieťa dosiahlo školskú spôsobilosť alebo nedosiahlo školskú spôsobilosť** a je uňho predpoklad, že bude pokračovať v plnení povinného predprimárneho vzdelávania. Uvedené sa vzťahuje aj na dieťa, ktoré v školskom roku 2022/2023 nenavštevovalo materskú školu alebo zariadenie predprimárneho vzdelávania.
* Ak dieťa po dovŕšení šiesteho roka veku nedosahuje školskú spôsobilosť, **riaditeľ materskej školy** rozhodne **o pokračovaní plnenia povinného predprimárneho vzdelávania v materskej škole** na základe:
* písomného súhlasu príslušného zariadenia poradenstva a prevencie,
* písomného súhlasu všeobecného lekára pre deti a dorast a
* informovaného súhlasu zákonného zástupcu alebo zástupcu zariadenia.

Ak zákonný zástupca uvažuje o tom, že jeho dieťa bude pokračovať v plnení povinného predprimárneho vzdelávania je povinný o tejto skutočnosti informovať aj riaditeľa základnej školy, do ktorej dieťa zapísal. Ak riaditeľ materskej školy rozhodne o pokračovaní plnenia povinného predprimárneho vzdelávania dieťaťa, zákonný zástupca predloží príslušnej základnej školy fotokópiu rozhodnutia riaditeľa materskej školy o pokračovaní plnenia povinného predprimárneho vzdelávania.

* Zápis do 1. ročníka Základnej školy, Báb 225 sa uskutoční nasledovne:

1. V termíne od 27. marca do 31. marca 2023 rodičia vyplnia:
2. elektronickú prihlášku prostredníctvom elektronického formulára zverejneného na stránke [www.zsbab.edupage.org](http://www.zsbab.edupage.org) v sekcii Žiaci a rodičia alebo
3. tlačivo: Prihláška na školský rok 2023-2024 a následne ju doručia základnej škole poštou alebo osobne do 3. apríla 2023 do 12:00 hod. / tlačivo si možno vyzdvihnúť aj osobne v základnej škole. /
4. Na základe prihlášky budú podľa abecedného poradia pozvaní rodičia spolu s dieťaťom na zápis podľa časového harmonogramu. Zápis na škole sa uskutoční v termíne od 13. apríla 2023 do 14. apríla 2023 od 13:30 do 15:30 hod.

V deň zápisu prinesie zákonný zástupca vyplnené prílohy. Príloha č. 3 je povinná len k elektronickej prihláške.

**Zápis dieťaťa so špeciálnymi výchovno-vzdelávacími potrebami**

* Zákonný zástupca dieťaťa so špeciálnymi výchovno-vzdelávacími potrebami spolu s prihláškou predkladá aj písomné vyjadrenie zariadenia poradenstva a prevencie, vydané na základe diagnostického vyšetrenia dieťaťa.

**Výnimočné prijatie dieťaťa na plnenie povinnej školskej dochádzky**

* Na základné vzdelávanie **možno výnimočne prijať** dieťa, ktoré k 31. augustu 2023 (vrátane) nedovŕši šiesty rok veku, ak zákonný zástupca pri zápise predloží riaditeľovi školy **súhlasné vyjadrenie príslušného zariadenia poradenstva a prevencie** a **súhlasné vyjadrenie všeobecného lekára pre deti a dorast**.
* Zákonný zástupca môže požiadať o prijatie dieťaťa na vzdelávanie v základnej škole aj v prípade, ak dieťa nedovŕši k 31. augustu 2023 (vrátane) šesť rokov veku a v školskom roku 2022/2023 neplnilo povinné predprimárne vzdelávanie.

**Podpisy zákonných zástupcov a doručovanie rozhodnutia**

## Podpisy zákonných zástupcov

Podľa § 144a ods. 1 školského zákona na podaniach týkajúcich sa výchovy a vzdelávania, v ktorých sa rozhoduje v správnom konaní, teda aj na prihláške, sa **vyžaduje podpis oboch zákonných zástupcov** dieťaťa.

Podpis oboch zákonných zástupcov dieťaťa sa nevyžaduje, ak:

* jednému z rodičov bol obmedzený alebo pozastavený výkon rodičovských práv a povinností vo veciach výchovy a vzdelávania dieťaťa, ak jeden z rodičov bol pozbavený výkonu rodičovských práv a povinností vo veciach výchovy a vzdelávania dieťaťa, alebo ak spôsobilosť jedného z rodičov na právne úkony bola obmedzená *(spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad neoverenou kópiou rozhodnutia súdu),*
* jeden z rodičov nie je schopný zo zdravotných dôvodov podpísať sa *(spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad potvrdením od všeobecného lekára zákonného zástupcu, ktorý nie je schopný sa podpísať)* alebo
* vec neznesie odklad, zadováženie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa *(spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad čestným vyhlásením zákonného zástupcu v prílohe č. 1).*

V prípade, ak:

* jeden zo zákonných zástupcov dieťaťa zomrel, v podaní túto skutočnosť možno preukázať fotokópiou úmrtného listu, resp. formou nahliadnutia do úmrtného listu,
* dieťa vychováva iba matka (otec nie je na rodnom liste dieťaťa uvedený), v podaní túto skutočnosť matka preukazuje fotokópiou rodného listu dieťaťa, resp. formou nahliadnutia do rodného listu dieťaťa.

**Na prihláške postačuje podpis len jedného zákonného zástupcu**, ak sa zákonní zástupcovia dohodli, že prihlášku podpisuje iba jeden zákonný zástupca, a ak o tejto skutočnosti doručia riaditeľovi školy **písomné vyhlásenie** *(príloha č. 2)*.

**Doručovanie rozhodnutia**

Podľa § 144a školského zákona v znení účinnom od 1. januára 2022 sa **rozhodnutie o prijatí alebo neprijatí dieťaťa** na základné vzdelávanie do základnej školy, **doručuje obom zákonným zástupcom dieťaťa**. Ak ani jednému zo zákonných zástupcov nebol obmedzený alebo pozastavený výkon rodičovských práv a povinností vo veciach výchovy a vzdelávania dieťaťa, riaditeľ školy doručuje rozhodnutie obom zákonným zástupcom dieťaťa **osobitne**, bez ohľadu na to, či zákonní zástupcovia majú rovnakú alebo rôznu doručovaciu adresu, nakoľko obaja zákonní zástupcovia dieťaťa sú riadnymi účastníkmi konania.

Riaditeľ školy doručí rozhodnutie **iba jednému zákonnému zástupcovi** len v prípade, ak:

* doručovacia adresa druhého zákonného zástupcu nie je škole známa alebo sa tak zákonní zástupcovia dohodli a túto dohodu deklarovali písomným vyhlásením podľa § 144a ods. 4 školského zákona, ktorú doručili riaditeľovi školy *(príloha č. 2)*.

Adresa na doručenie prihlášky :

Základná škola, Báb 225

Báb 225

951 34 Báb

t. č.: 037/6588234